Miljøstyrelsen erkender efter nyt angreb, at forsøg med vogter-æsel ikke ser ud til at virke. Artiklen indeholder voldsomme billeder.

Mandag morgen var den gal igen for landmand Jacob Christensen fra Råsted i Vestjylland.

Da han kom ud på sin mark, blev han mødt af et blodigt syn. Tre får var i løbet af natten blevet dræbt, mens yderligere to var skambidt og måtte aflives.

Senere fandt han endnu et får, der lå dræbt et andet sted på grunden. Dermed havde han mistet i alt seks dyr.

16-årige Jacob Christensen har nu mistet dyr ved tre forskellige angreb. Han ved ikke, hvad han skal stille op. Foto: TV Midtvest

- Det var et forfærdeligt syn. Jeg synes, at det er rædselsfuldt, når de ligger sprættet op og forladt på den måde. Når man taler så meget om dyrevelfærd, går det over min forstand, at vi tillader det her, siger den unge landmand til TV 2.

Jacob Christensen har ellers anskaffet sig et vogteræsel til at passe på fårene, efter han sidste år havde et ulveangreb, der kostede ham to får. Og i juli mistede han også en kvie til en ulv.

- Men i dag gør æslet ingen forskel for mig. Nu har jeg rykket mine dyr, men hvis ikke der er kommet en løsning på ulvene inden vinter, må jeg af med mine får, siger han.

Erkender fejlslagent forsøg

Som et alternativ til ulvehegn har Miljøstyrelsen givet tilskud til forsøget med at bruge et æsel som vogterdyr.

Styrelsen oplyste tidligere i år til DR, at det herhjemme var småt med erfaringer med vogteræsler og -lamaer som værn mod ulve, men at forsøg i udlandet tydede på, at lamaer og især æsler var gode til at beskytte fårene.

Æslets spark og bid kan nemlig skræmme ulven væk, lød det fra Miljøstyrelsen, der opfordrede danske landmænd til at melde sig til at teste løsningen.

Det gjorde Jacob Christensen, men altså uden den store succes.

I alt seks får måtte lade livet efter angrebet natten til mandag. Sidste år var det to af Jacob Christensens får, der mistede livet. Foto: Jacob Christensen / Privatfoto

Efter weekendens angreb, hvor flere får blev dræbt på en mark med et vogtende æsel, oplyser Miljøstyrelsen i et skriftligt svar til Dagbladet Holstebro-Struer, at det "ikke umiddelbart tyder på, at æsler er nogen god afværge mod angreb på husdyr".

- Det er kun ét tilfælde, hvor vi har givet tilskud til et æsel. Men det ser ikke ud til at være en vej, vi går videre ned ad, forklarer miljøplanlægger i Miljøstyrelsen Lasse Jensen til TV 2.

Frifinder sit æsel efter angreb

Jacob Christensen fortæller, at der søndag morgen blev set fem ulve i området, og så sent som onsdag aften så han igen to ulve lige uden for sin grund. Derfor formoder han, at der også kan have været flere ulve på spil ved mandagens angreb.

Er det tilfældet, mener han ikke, at man kan skyde skylden på æslet for ikke at have forhindret blodsudgydelserne, da den kun kan være gået imod den ene ulv, mens andre kan have haft frit spil.

Jacob Christensens æsel, Amanda, var dagen efter angrebet ophidset og ville ikke lade nogen komme tæt på. Foto: Jacob Christensen / Privatfoto

- Men jeg er overbevist om, at æslet har været i kontakt med en ulv, for dagen efter angrebet opførte det sig ellevildt, og det ville ikke lade os komme i nærheden af resten af fåreflokken, fortæller landmanden til TV 2.

Må ikke aflive ulv

Ifølge Miljøminsteriets forvaltningsplan for ulve er en ulv at betragte som en såkaldt 'problemulv', der skal aflives, hvis den flere gange angriber husdyr på en mark med afværgeforanstaltninger.

Men det gælder ikke ved vogteræsler, fordi der her er tale om et forsøg, skriver Miljøstyrelsen til Dagbladet Holstebro-Struer.

Angrebet på Jacob Christensens får var weekendens andet angreb i området. Som TV 2 tidligere har fortalt, mistede en fåreavler søndag 33 får i et formodet ulveangreb ved Vemb, der ligger nogle få kilometer fra Råsted.

Dna-prøver skal nu fastslå, om det var ulve, der stod bag angrebene.

- Vi ved, at der bor ulve heroppe, for vi har set dem. Så det irriterer mig, at hverken kommunen eller Miljøstyrelsen får gjort noget ved det. Det kan ikke være rigtigt, at ulven får lov at bestemme, om jeg kan holde dyr, siger Jacob Christensen.